Avainsanat

Tiivistelmä



Avainsanat

1. Verotus - Jäsenvaltioiden lainsäädännön yhdenmukaistaminen - Pääoman hankinnasta kannettavat välilliset verot - Direktiivissä 69/335/ETY tarkoitetun veron käsite - Maksu, joka peritään pääomayhtiön osakepääoman korotuksen rekisteröinnistä ja joka sisältyy valtion talousarvioon, kuuluu käsitteen alaan

(Neuvoston direktiivi 69/335/ETY)

2. Verotus - Jäsenvaltioiden lainsäädännön yhdenmukaistaminen - Pääoman hankinnasta kannettavat välilliset verot - Pääomayhtiön osakepääoman korotuksen rekisteröinti kansalliseen oikeushenkilörekisteriin - Olennainen muotomääräys - Rekisteröinnistä perittävää maksua ei voida hyväksyä

(Neuvoston direktiivin 69/335/ETY 10 artiklan c alakohta)

3. Verotus - Jäsenvaltioiden lainsäädännön yhdenmukaistaminen - Pääoman hankinnasta kannettavat välilliset verot - Pääomayhtiön osakepääoman korotuksen rekisteröinti kansalliseen oikeushenkilörekisteriin - Korvausluonteisen maksun käsite - Merkittyyn pääomaan suorassa suhteessa olevat maksut eivät ole korvausluonteisia maksuja

(Neuvoston direktiivin 69/335/ETY 12 artiklan 1 kohdan e alakohta)

4. Verotus - Jäsenvaltioiden lainsäädännön yhdenmukaistaminen - Pääoman hankinnasta kannettavat välilliset verot - Direktiivin 69/335/ETY 10 artikla - Välitön oikeusvaikutus

(Neuvoston direktiivin 69/335/ETY 10 artikla)

Tiivistelmä

1. Kun otetaan huomioon pääomien hankinnasta kannettavista välillisistä veroista annetun direktiivin 69/335/ETY tavoitteet, kuten pääoman hankintaveroa vastaavien muiden välillisten verojen poistaminen, kyseistä direktiiviä on tulkittava siten, että maksu, joka peritään pääomayhtiön osakepääoman korotuksen rekisteröinnistä kansalliseen oikeushenkilörekisteriin ja joka maksetaan valtiolle sen tehtävien rahoittamista varten, on direktiivissä tarkoitettu vero.

( ks. 19-21 kohta sekä tuomiolauselman 1 kohta )

2. Kun maksu, joka on suoritettava pääomayhtiön osakepääoman korotuksen rekisteröinnistä kansalliseen oikeushenkilörekisteriin, on direktiivissä 69/335/ETY tarkoitettu vero, se on periaatteessa kielletty saman direktiivin 10 artiklan c alakohdan perusteella, koska silloin, kun pääomayhtiön osakepääoman korottaminen on pakollisesti rekisteröitävä kansalliseen oikeushenkilörekisteriin, tällainen rekisteröinti on yhtiöiden oikeudelliseen muotoon liittyvä olennainen muodollisuus ja se on ehtona tämän toiminnan harjoittamiselle ja jatkamiselle.

( ks. 24-25 kohta sekä tuomiolauselman 2 kohta )

3. Pääomayhtiön osakepääoman korotuksen rekisteröinnistä kansalliseen oikeushenkilörekisteriin perittävä maksu, jonka määrä nousee suoraan ja rajoituksitta suhteessa merkittyyn osakepääomaan, ei ole direktiivin 69/335/ETY 12 artiklan 1 kohdan e alakohdassa tarkoitettu korvausluonteinen maksu.

( ks. 35 kohta sekä tuomiolauselman 3 kohta )

4. Direktiivin 69/335/ETY 10 artiklan perusteella yksityisillä on sellaisia oikeuksia, joihin he voivat vedota kansallisissa tuomioistuimissa. Kyseisessä säännöksessä oleva kielto on nimittäin sisällöltään niin täsmällinen ja ehdoton, että yksityiset voivat vedota siihen kansallisissa tuomioistuimissa vastaperusteena kyseisen direktiivin kanssa ristiriidassa olevalle kansalliselle säännökselle.

( ks. 37-38 kohta sekä tuomiolauselman 4 kohta )